CELEX: E2014J0018
Language: el
Date: 2014-12-10 00:00:00
Title: Απόφαση του Δικαστηρίου, της 10ης Δεκεμβρίου 2014, στην υπόθεση E-18/14 — Wow air ehf. κατά Ισλανδικής Αρχής Ανταγωνισμού (Samkeppniseftirlitið), Isavia ohf. και Icelandair ehf. [Κανονισμός (ΕΟΚ) αριθ. 95/93 — Κατανομή του διαθέσιμου χρόνου χρήσης (slots) στους αερολιμένες του ΕΟΧ — Παρέμβαση των αρχών ανταγωνισμού — Ταχεία διαδικασία]

4.6.2015   
            
            
               EL
            
            
               Επίσημη Εφημερίδα της Ευρωπαϊκής Ένωσης
            
            
               C 183/9
            
         ΑΠΌΦΑΣΗ ΤΟΥ ΔΙΚΑΣΤΗΡΊΟΥ
   της 10ης Δεκεμβρίου 2014
   στην υπόθεση E-18/14
   Wow air ehf. κατά Ισλανδικής Αρχής Ανταγωνισμού (Samkeppniseftirlitið), Isavia ohf. και Icelandair ehf.
   [Κανονισμός (ΕΟΚ) αριθ. 95/93 — Κατανομή του διαθέσιμου χρόνου χρήσης (slots) στους αερολιμένες του ΕΟΧ — Παρέμβαση των αρχών ανταγωνισμού — Ταχεία διαδικασία]
   (2015/C 183/10)
   Στην υπόθεση E-18/14, Wow air ehf. κατά Ισλανδικής Αρχής Ανταγωνισμού (Samkeppniseftirlitið), Isavia ohf. και Icelandair ehf. – ΑΙΤΗΣΗ προς το Δικαστήριο, βάσει του άρθρου 34 της συμφωνίας μεταξύ των κρατών της ΕΖΕΣ για τη σύσταση Εποπτεύουσας Αρχής και Δικαστηρίου, η οποία υποβλήθηκε από το Πρωτοδικείο του Ρέικιαβικ (Héraðsdómur Reykjavíkur), όσον αφορά την ερμηνεία του κανονισμού (ΕΟΚ) αριθ. 95/93 του Συμβουλίου, της 18ης Ιανουαρίου 1993, σχετικά με τους κοινούς κανόνες κατανομής του διαθέσιμου χρόνου χρήσης (slots) στους κοινοτικούς αερολιμένες, το Δικαστήριο, αποτελούμενο από τους Carl Baudenbacher, πρόεδρο, Per Christiansen (εισηγητή δικαστή) και Páll Hreinsson, δικαστές, εξέδωσε απόφαση στις 10 Δεκεμβρίου 2014, το διατακτικό της οποίας έχει ως εξής:
   
               1.
            
            
               Το άρθρο 4 παράγραφος 1 του κανονισμού (ΕΟΚ) αριθ. 95/93 υποχρεώνει το κράτος του ΕΟΧ να διορίζει φυσικό ή νομικό πρόσωπο καταλλήλων προσόντων ως συντονιστή του αερολιμένα, μετά από διαβούλευση με τα ενδιαφερόμενα μέρη που αναφέρονται σε αυτό. Το άρθρο 4 παράγραφος 2 του κανονισμού (ΕΟΚ) αριθ. 95/93 απαιτεί ο συντονιστής να είναι νομικά και πραγματικά ανεξάρτητος από όλα τα ενδιαφερόμενα μέρη, από τα οποία πρέπει επίσης να είναι λειτουργικά διαχωρισμένος. Εφόσον πληρούνται αυτές οι προϋποθέσεις, τα κράτη του ΕΟΧ έχουν τη διακριτική ευχέρεια να καθορίσουν το καθεστώς του συντονιστή. Βάσει των διαπιστώσεων αυτών, εναπόκειται στο εθνικό δικαστήριο να καταλήξει στα αναγκαία συμπεράσματα, προκειμένου να διασφαλίσει την αποτελεσματικότητα του κανονισμού (ΕΟΚ) αριθ. 95/93.
            
         
               2.
            
            
               Η διαδικασία καταγγελίας που προβλέπεται στο άρθρο 11 παράγραφος 1 του κανονισμού (ΕΟΚ) αριθ. 95/93 δεν είναι υποχρεωτική. Ως εκ τούτου, η εν λόγω διαδικασία δεν αποκλείει τη δυνατότητα υποβολής καταγγελιών για ζητήματα δικαίου του ανταγωνισμού απευθείας στις εθνικές αρχές ανταγωνισμού.
            
         
               3.
            
            
               Σύμφωνα με το άρθρο 8β του κανονισμού (ΕΟΚ) αριθ. 95/93, οι οδηγίες των δημόσιων αρχών σχετικά με την κατανομή του διαθέσιμου χρόνου χρήσης με σκοπό την ενθάρρυνση του ανταγωνισμού μπορεί να απευθύνονται στους αερομεταφορείς, αλλά δεν μπορεί να απευθύνονται σε συντονιστή. Εξάλλου, θα ήταν άσκοπη η έκδοση οδηγιών προς τον οργανισμό διαχείρισης του αερολιμένα. Σε αντίθεση με την πρωτογενή κατανομή του διαθέσιμου χρόνου χρήσης, η οποία αποτελεί αποκλειστική αρμοδιότητα του συντονιστή, ο κανονισμός (ΕΟΚ) αριθ. 95/93 δεν απαγορεύει τη μεταβίβαση του διαθέσιμου χρόνου χρήσης μετά την κατανομή του, εφόσον απαιτείται σύμφωνα με το δίκαιο του ανταγωνισμού. Κατά συνέπεια, οι αρχές ανταγωνισμού του κράτους του ΕΟΧ δύνανται να ενημερώσουν τις ενδιαφερόμενες επιχειρήσεις αν η λύση αυτή κριθεί αναγκαία, σύμφωνα με το εφαρμοστέο εθνικό δίκαιο ανταγωνισμού ή το δίκαιο ανταγωνισμού του ΕΟΧ.